Jørn Dohrmann (DF), 2006-05-30:
Hvis jeg skal starte ikke helt forfra, vil jeg sige, at det lyder, som om alle partier egentlig er meget enige om, at man gerne vil gøre en hel masse for at styrke udviklingen af vedvarende energi.
Jeg tror bare, der er forskellige opfattelser af, hvordan vi kan komme frem til målet, og om de penge, der eventuelt kommer ind, også skal gå til lige nøjagtig det, forslagsstillerne forestiller sig her.
Jeg tror, det er her, vandene skilles.
Men det, der er vigtigt i sidste ende, er jo netop, at vi får sat fokus på området, og hvis vi slår op i aviserne i dag, kan vi se, at ikke bare regeringen og alle Folketingets partier, men også virksomhederne allerede er i front og virkelig gør en stor indsats på området.
F.eks. er Statoil nu i gang med at indføre bioætanol, det er et skridt i den rigtige retning, og derfor synes jeg, vi skal tage imod alle de initiativer, som nu er på vej.
Det er jo ingen hemmelighed, at Dansk Folkeparti hele tiden har sagt, at vi gerne vil have mere vedvarende energi.
Vi vil gerne være med til at sætte fokus på, hvordan vi kan være med til at løse det, man kan kalde et af verdens problemer her, men vi må også indrømme, at vi aldrig har været fortalere for den store forpligtelse til 21 pct. CO2-reduktion.
Derfor har vi også sagt, at når man pålægger de danske borgere en udgift på måske omkring 5 mia. kr. om året for at opfylde den forpligtelse, gælder det om, at når og hvis vi får nogle penge i kassen, bl.a. ved at sælge kvoter, skal de selvfølgelig gå til at efterleve og opfylde vores forpligtelser, f.eks. ved at deltage i nogle projekter som CDI og JI, hvor man er medspiller i andre lande, så vi får sat gang i nogle af de projekter.
Vi mener i hvert fald ikke, at staten bare skal lægge pengene i kassen og sige: Nu har vi fået de penge i kassen.
Det føler vi i hvert fald er en af de store opgaver, som ligger foran os.
Men man gør det altså ikke ved bare at sige, at nu bruger vi det provenu, som en eventuel bortauktionering vil give, til at finansiere de ting.
Vi er enige i, at der skal ske noget på området, men vi er ikke enige i den metode, der er lagt op til.
Det er jo let nok at komme med noget, som andre skal betale, når man ikke selv er med til at finde pengene på bl.a. finansloven.
Vi mener, det ville høre mere hjemme at sige, at hvis man vil have opgraderet forskningssiden, tager man også medansvar for at finde pengene til det på finansloven.
Det er glædeligt, at i hvert fald de partier, jeg har hørt, er fortalere for, at der skal gøres noget på energisiden for at få et effektivt system.
Vi kan se, at i dag er Danmark et af verdens bedste lande til netop at udnytte energien effektivt, og derfor mener vi også, at vi er på vej mod den rigtige holdning på området.
Derfor kan vi ikke se, at man ved at bortauktionere skal kunne pålægge industrien endnu større krav uden egentlig at være behjælpelig med at finde nogle løsninger for industrien og gøre det lidt nemmere at agere på et internationalt marked, hvor der vil blive ulige konkurrence, hvis det kun er de danske virksomheder, der bliver utrolig hårdt ramt.
Så vi er enige i, at vi skal fortsætte den positive linje med at få skabt mere udvikling på området, som vi har set det bl.a. på vindmøllesiden, og kunne vi starte noget op her med bioætanol, andengenerationsbioanlæg, så er Dansk Folkeparti i hvert fald positivt stemt, også fremover.